**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.04.2025, ora 08.00 – 11.04.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.04.2025, ora 07.00**

**RÂURI**

**Debitele au fost în general staționare**, exceptând râurile din bazinele superioare ale Buzăului, Râmnicului Sărat, Putnei, Trotușului, Bistriței, Moldovei și Sucevei, unde au fost în creștere ca urmare a precipitațiilor căzute în interval și doar prin propagare pe cursul mijlociu și inferior al Prutului.

Pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna și pe cursul superior al Prutului debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste mediile lunare) pe râurile din bazinele hidrografice: Moldova, bazinul superior şi mijlociu al Bistriței şi mai mici (sub 30% din mediile lunare) pe râurile din bazinele hidrografice: Someșul Mic, Crasna, Barcău, Crișuri, Arieș, Bega Veche, Bârzava, Moravița, Caraș, Nera, Vedea, Argeș, Bârlad, pe afluenții Prutului și pe unii afluenți mici din bazinul inferior al Jiului și din bazinul superior al Oltului.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare**, exceptând râurile din bazinele: Vişeu, Iza, Tur, Someş, Crasna, Barcău, Crişuri, Mureş, unde vor fi în scădere şi cursul inferior al Prutului, unde vor fi în creştere prin propagare.

Se pot înregistra creșteri de niveluri și debite pe unele râuri din zonele de deal și de munte, mai ales pe cele din jumătatea de nord a țării, ca urmare a efectului combinat al precipitațiilor prognozate, cedării apei din stratul de zăpadă și propagării.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.04.2025 **a fost în scădere, având valoarea de 7400 m3/s,** sub media lunii **aprilie (7900 m3/s).**

În aval de Porțile de Fier debitele au fost în creștere pe sectoarele Gruia–Calafat și Călărași-Tulcea și în scădere pe sectorul Bechet–Oltenița.

**Debitul la intrarea în ţară** (secţiunea Baziaş) **va fi în scădere (7100 m3/s).**

În aval de Porțile de Fier debitele vor fi în scădere pe sectorul Gruia–Vadu Oii și în creștere pe sectorul Brăila–Tulcea.

**2.** **Situaţia meteorologică în intervalul 10.04.2025, ora 09.00 –11.04.2025, ora 06.00**

**Administraţia Naţională de Meteorologie (A.N.M.) a emis în data de 10.04.2025, la ora 10:00, avertizarea meteorologică nr. 31, astfel:**

**-informare meteorologică valabilă în intervalul 10.04.2025, ora 10:00-12.04.2025, ora 06:00, vizând precipitații mixte, polei, ninsori la munte, intensificări ale vântului, brumă și îngheț la sol: “**în intervalul menționat temporar vor fi precipitații. La munte vor predomina ninsorile, în nord, centru și est vor fi precipitații mixte, iar în rest mai ales ploi. Se va depune strat de zăpadă la munte și local în Maramureș, estul Transilvaniei și în nordul Moldovei. Izolat în zona de munte și în nordul și centrul țării se va produce polei. În noaptea de joi spre vineri, temperaturile minime vor fi cuprinse în general între -8 și 0 grade și pe alocuri se va produce brumă și îngheț la sol. Temporar, vântul va avea intensificări, cu viteze în general de 45...55 km/h în cea mai mare parte a țării.”

**-COD GALBEN valabil în intervalul 10.04.2025, orele 10:00-23:00, vizând intensificări ale vântului ,viscol și strat de zăpadă: “**în cea mai mare parte a țării vântul va avea intensificări cu viteze de 50...70 km/h, iar la altitudini de peste 1700 m rafalele vor fi de 75...85 km/h. În cea mai mare parte a Carpaților Orientali și local în Carpații Occidentali va ninge și va fi viscol. În Maramureș, Transilvania și Moldova, iar spre seară local și în estul Munteniei și în Dobrogea vor predomina ninsorile care temporar vor fi viscolite. Se va depune strat nou de zăpadă în medie de 10...20 cm la munte și în general de 5...10 cm în sudul și estul Transilvaniei și local în Moldova.”

**-COD PORTOCALIU valabil în intervalul 10.04.2025, orele 12:00-23:00, vizând intensificări puternice ale vântului: “**în județele Mehedinți, Dolj și Olt vor fi intensificări puternice ale vântului cu rafale de 70...90 km/h. În Carpații Meridionali, Carpații de Curbură, Munții Banatului și local în Munții Apuseni vântul va sufla tare cu viteze de 70...85 km/h, iar la altitudini de peste 1700 m rafale vor fi de 85...120 km/h și va fi viscol puternic și vizibilitate foarte redusă, sub 50 m.”

**-COD PORTOCALIU valabil în intervalul 10.04.2025, orele 15:00-21:00, vizând intensificări puternice ale vântului și ninsori viscolite: “**în județele Vrancea, Galați, Buzău, Brăila, Ialomița și Călărași vor fi intensificări puternice ale vântului cu rafale de 70...90 km/h, temporar va ninge viscolit, iar vizibilitatea va fi redusă.”

**-COD GALBEN valabil în intervalul 10.04.2025, ora-23:00-11.04.2025, ora 06:00, vizând intensificări ale vântului și viscol pe crestele montane: “**în intervalul menționat, în Carpații Meridionali vântul va avea intensificări cu viteze de 50...70 km/h, iar la altitudini de peste 1700 m rafalele vor fi de 80...90 km/h și va fi viscol. Pe litoral temporar vântul va continua să prezinte intensificări cu viteze de 50...55 km/h.”

**-COD GALBEN valabil în intervalul 11.04.2025, ora-06:00-12.04.2025, ora 06:00, vizând ninsori, viscol și strat de zăpadă la munte: “**în zona de munte vor predomina ninsorile și se va depune strat nou de zăpadă, local de 10...20 cm, iar mai ales în zona înaltă a Carpaților Meridionali și în Carpații de Curbură vor fi și intensificări ale vântului, cu viteze în general de 60...80 km/h și va fi viscol.”

**-COD GALBEN valabil în intervalul 11.04.2025, orele-06:00-21:00, vizând intensificări ale vântului: “**în Banat, Crișana, vestul și sudul Olteniei, Dobrogea, nord-estul Munteniei și în sud-estul Moldovei, temporar vântul va avea intensificări cu viteze de 50...60 km/h.”

Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

***-către toate prefecturile*** (42 de prefecturi)-***informare meteorologică***;

***-către prefecturile judeţelor: ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SATU MARE, SĂLAJ, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI*** (40 de prefecturi)***-COD GALBEN***;

***-ALBA, ARGEŞ, BIHOR, BRAŞOV, BRĂILA, BUZĂU, CARAŞ-SEVERIN, CĂLĂRAŞI, CLUJ, COVASNA, DÂMBOVIŢA, GALAŢI, GORJ, HUNEDOARA, IALOMIŢA, PRAHOVA, SIBIU, VÂLCEA şi VRANCEA*** (19 prefecturi)***-COD PORTOCALIU***.

**În ţară** vremea a fost vântoasă și rece, chiar deosebit de rece pentru această dată în nord, nord-vest, nord-est și centru, unde abaterea temperaturilor maxime față de mediile climatologice a fost în general de 8...9 grade. Cerul a fost temporar noros, iar precipitațiile pe arii extinse în toate regiunile, mai ales pe parcursul zilei. Acestea au fost sub formă de ninsoare la munte, mai ales sub formă de lapoviță și ninsoare în Maramureș, estul Transilvaniei, Moldova, mixte în restul Transilvaniei, Dobrogea, Muntenia, predominant ploaie în Crișana și Oltenia și doar ploaie în Banat. Precipitațiile au fost mai ales sub formă de aversă, iar pe alocuri în Muntenia și izolat în Transilvania, Oltenia și Moldova au fost însoțite de descărcări electrice. Vântul a suflat slab și moderat, temporar cu intensificări, îndeosebi după-amiaza și seara, în întreaga țară (rafale în general de 60...80 km/h, iar la altitudini mari, în Carpații Meridionali, de peste 100...120 km/h (până la 144 km/h la Vf. Țarcu), a fost și viscol la munte, dar pe arii restrânse și în zonele mai joase, îndeosebi în Bărăgan; au fost și vijelii, consemnate fiind cele de la stațiile meteorologice Chișineu-Criș, Slobozia și Bechet. Este strat de zăpadă la munte, unde la ora 21 măsura, pe platformele stațiilor meteo, până la 122 cm în Munții Călimani și până la 99 cm în Munții Bucegi și în general de 1...3 cm, pe suprafețe mici în sud-estul Transilvaniei, nordul Moldovei și Bărăgan. Temperaturile maxime s-au încadrat între 2 grade la Toplița și 15 grade la București-Filaret, Stolnici, Oltenița, Titu, Drăgășani și Mangalia. La ora 6 se înregistrau valori termice cuprinse între -7 grade la Târgu Secuiesc și 3 grade la Drobeta-Turnu Severin.

Dimineața și noaptea a fost brumă pe arii restrânse în Banat, Oltenia, Muntenia, Dobrogea, Moldova și Transilvania.

**Observație:** in intervalul de diagnoză au fost în vigoare 4 avertizări cod portocaliu și o atenționare cod galben pentru fenomene meteorologice periculoase imediate, emise după cum urmează: 1 avertizare cod portocaliu de către SRPV Constanța, 1 avertizare cod portocaliu de către SRPV Timișoara, 1 avertizare cod portocaliu de către SRPV Sibiu, 1 avertizare cod portocaliu și una cod galben de către SRPV Cluj Napoca.

**La Bucureşti** vremea a fost ușor mai rece decât în mod normal la această dată. În prima parte a zilei cerul a avut înnorări temporare, în cea de a doua a devenit mai mult noros și au căzut precipitații sub formă de ploaie, lapoviță, ninsoare și măzăriche, iar noaptea s-a înseninat. Vântul a suflat slab și moderat, cu intensificări după-amiaza și seara, când la rafală s-au atins viteze de până la 65 km/h. Temperatura maximă a fost de 14 grade la Afumați și Băneasa și de 15 grade la Filaret. La ora 6 se înregistrau -2 grade la Afumați și la Băneasa și 0 grade la Filaret. Spre finalul intervalului, pe alocuri, s-a format brumă.

**3. Prognoza meteorologică în intervalul 11.04.2025, ora 09.00-12.04.2025, ora 9.00**

**În ţară** vremea va fi în general închisă și deosebit de rece în aproape toată țara, în schimb valorile termice din cursul nopții vor crește semnificativ față de perioada anterioară. Temperaturile maxime se vor încadra în general între 1 și 15 grade, iar cele minime vor fi cuprinse între -2 grade în estul Transilvaniei și 9 grade în vestul și sudul Olteniei. Vor fi precipitații mai ales sub formă de lapoviță și ninsoare în Maramureș, nordul, estul și sud-estul Transilvaniei, vestul și nordul Moldovei, mixte în restul Transilvaniei și Moldovei și îndeosebi ploi, pe alocuri, în celelalte regiuni. La munte vor predomina ninsorile și se va depune strat nou de zăpadă, local de 10...20 cm. Izolat se va forma polei. Vântul va sufla slab și moderat, cu intensificări în prima parte a intervalului în Banat, Crișana, vestul și sudul Olteniei, Dobrogea, nord-estul Munteniei și în sud-estul Moldovei, unde la rafală se vor atinge viteze de 50...60 km/h; intensificări ale vântului vor fi și la munte, mai ales în zona înaltă a Carpaților Meridionali și în Carpații de Curbură, cu viteze în general de 60...80 km/h și va fi viscol. Noaptea pe arii restrânse se va forma ceață.

**La Bucureşti** vremea va fi rece. Cerul va avea înnorări, iar în cursul serii și al nopții vor fi condiții să plouă slab. Vântul va sufla slab și moderat, ziua cu unele intensificări (rafale de 40...45 km/h). Temperatura maximă se va situa în jurul a 10 grade, iar cea minimă, mai ridicată decât în nopțile precedente, va fi de 3...5 grade.

**4. Buletin nivometeorologic pentru perioada 10.04.2025, ora 21-14.04.2025, ora 21**

**Evoluția vremii în intervalul 07-09.04.2025**

Vremea a fost rece pentru prima decadă a lunii aprilie. Cerul a avut înnorări temporare și a nins viscolit în întreaga arie montană. Pe arii restrânse precipitațiile au fost însemnate cantitativ (15...25 l/mp). Vântul a avut temporar intensificări la altitudini mai mari de 1700 m, cu rafale de 80...90 km/h și izolat cu peste 110 km/h pe crestele din vestul Carpaților Meridionali. Local s-a semnalat ceață, asociată pe creste și cu depunere de chiciură. Stratul de zăpadă a crescut în toate zonele montane cu 5…10 cm.

**În data de 10.04.2025, la ora 15:00,** stratul de zăpadă de pe platformele stațiilor meteorologice măsura:

**Carpaţii Meridionali:** 7 cm la Vf. Omu, 63 cm la Bâlea-Lac, 15 cm la Vf. Țarcu, 14 cm la Cuntu, 4 cm la Sinaia, 3 cm la Predeal;

**Carpaţii Orientali:** 124 cm la Vf. Călimani, 93 cm la Ceahlău-Toaca, 50 cm la Vf. Lăcăuți, 50 cm la Iezer, 22 cm la Bucin, 7 cm la Penteleu;

**Carpaţii Occidentali:** 11 cm la Băișoara, 10 cm la Vf.Vlădeasa, 8 cm la Stâna de Vale.

**Prognoza vremii în intervalul 10.04.2025, ora 21:00-14.04.2025, ora 21:00:**

Vremea va fi geroasă în prima noapte, apoi rece în ziua de 11 aprilie; la munte va ninge și se va depune strat nou de zăpadă, care va atinge local de 10...20 cm. Vântul va prezenta intensificări temporare cu viteze la rafală de 80...90 km/h la altitudini mari, viscolind ninsoarea. Se va semnala ceață, asociată și cu depunere de chiciură.

De sâmbătă, 12 aprilie, vremea va intra într-un proces de încălzire, care se va resimți mai ales duminică și luni, când valorile de temperatură vor fi pozitive în întreaga zonă montană. Cerul va fi variabil, cu înnorări temporare luni, 14 aprilie, când trecător va ploua slab. Vântul va sufla slab și moderat, cu intensificări trecătoare pe creste.

**Temperaturi prognozate în intervalul 10.04.2025, ora 21:00-14.04.2025, ora 21:00:**

**Peste 1800 m: temperaturi minime**: -18…-12 grade în noaptea de 10/11 aprilie, apoi în creștere, -10…-4 grade în nopțile de 11/12 și 12/13 aprilie și -2…+2 grade în noaptea de 13/14 apriliie;

**temperaturi maxime**: în creștere de la o zi la alta, -9…-4 grade în 11 aprilie, -6…0 grade în 12 aprilie, apoi 1…7 grade în 13 și 14 aprilie;

**Sub 1800 m: temperaturi minime**: -12…-8 grade în noaptea de 10/11 aprilie, apoi în creștere, -6…-2 grade în 11/12 aprilie, -3…0 grade în 12/13 aprilie și 1…3 grade în noaptea de 13/14 aprilie;

**temperaturi maxime**: în creștere de la o zi la alta, -4…0 grade în 11 aprilie, 1…3 grade în 12 aprilie, apoi 6…11 grade în 13 și 14 aprilie;

**Vânt la peste 2000 m:** intensificări temporare din nord, de 80-90 km/h în prima zi, apoi 60 km/h a doua zi, 30-40 km/h din sud-vest spre finalul intervalului (mai ales masivele vestice)**;**

**Izoterma de 0 grade**: în urcare treptată, de la sol în primele 24 de ore spre circa 2000-2500 m în ultima zi (mai ales în masivele vestice).

**Evoluția stratului de zăpadă și a riscului de avalanșă în zona montană**

**CARPAȚII MERIDIONALI: Munții Bucegi, Munții Făgăraș RISC ÎNSEMNAT (3)**

**CARPAȚII ORIENTALI: Munții Călimani**

**La peste 1800 m:** la suprafață se va regăsi un strat de zăpadă de tip pulver consistent, în general de 25-35 cm, format din zăpada depusă în ultimele zile și din cea care va cădea în următoarele 24 de ore. Sub acest strat se află stratul vechi și înghețat. Ca urmare a vântului puternic s-au format și depozite însemnate, care depășesc 60…80 cm, precum și plăci de vânt. Stratul superior și plăcile formate pot aluneca cu ușurință peste stratul înghețat de dedesubt, favorizând declanșarea avalanșelor de dimensiuni medii și izolat mari, îndeosebi pe pantele înclinate cu acumulări consistente; în unele cazuri, avalanșele pot coborî sub 1800 m. Riscul va fi amplificat chiar și la supraîncărcări mici. De duminică, odată cu încălzirea vremii, zăpada superioară se va umezi și va crește riscul declanșării avalanșelor de topire. În întreaga perioadă, riscul va fi **însemnat (3)**.

**La altitudini mai mici de 1800 m** stratul de zăpadă este mai redus, sub acesta fiind stratul mai vechi, care a înghețat. Ninsorile care vor urma vor mai depune un strat relativ scăzut de zăpadă, care, împreună cu cel deja depus, poate aluneca peste stratul aflat dedesubt, ducând la declanșarea unor avalanșe mici. Odată cu încălzirea vremii, zăpada se va topi și umezi, astfel încât se vor putea declanșa curgeri și avalanșe de topire, riscul fiind amplificat la supraîncărcări - riscul va fi **redus (1)**.

**CARPAȚII MERIDIONALI: Munții Parâng RISC MODERAT (2)**

**CARPAȚII ORIENTALI: Munții Rodnei și Ceahlău**

**La peste 1800 m** s-a depus un strat nou de pulver, de 5…10 cm, peste cel vechi și înghețat. Vântul puternic a format pe văi și în zonele adăpostite depozite mai însemnate, iar în partea superioară a format plăci de vânt. Ninsorile din următoarele 24 de ore vor depune un nou strat de zăpadă, local de 5-10 cm, care împreună cu cel deja existent va putea aluneca cu ușurință peste stratul înghețat, favorizând declanșarea avalanșelor de dimensiuni mici sau medii, mai ales pe pantele înclinate cu acumulări mai consistente, riscul fiind amplificat la supraîncărcări - **risc moderat (2)**.

Încălzirea vremii de duminică va favoriza topirea și umezirea zăpezii, precum și declanșarea unor avalanșe de topire. Riscul va rămâne **moderat (2)**.

**La altitudini mai mici de 1800 m** stratul de zăpadă este redus, sub acesta fiind cel vechi care a înghețat. Ninsorile din următoarele 24 de ore vor fi slabe și vor depune un strat relativ redus de zăpadă, care împreună cu cel deja existent poate aluneca peste stratul înghețat aflat dedesubt, îndeosebi pe pantele înclinate, ducând la declanșarea unor avalanșe în general mici, riscul fiind amplificat la supraîncărcări - **redus (1)**. De duminică, zăpada se va topi accelerat și se pot declanșa unele avalanșe de topire de mici

dimensiuni - riscul va fi de asemenea **redus (1)**.

**CARPAȚII MERIDIONALI: Munții Țarcu, Munții Godeanu RISC REDUS (1)**

**CARPAȚII OCCIDENTALI: Munții Vlădeasa, Muntele Mare**

**La peste 1800 m** s-a depus un strat de 5…10 cm de zăpadă peste stratul vechi și înghețat. Ninsorile care vor urma vor mai depune un strat mic de zăpadă care, împreună cu cel deja depus, poate aluneca peste cel vechi, înghețat, favorizând unele curgeri sau avalanșe de mici dimensiuni. De duminică, odată cu încălzirea vremii, zăpada superioară se va umezi și va crește riscul declanșării curgerilor și avalanșelor de topire. În întreaga perioadă, riscul va fi **redus (1)**.

**La altitudini mai mici de 1800 m** stratul de zăpadă este redus și pe alocuri discontinuu, exceptând unele văi umbrite, unde mai este un strat redus de zăpadă veche, acum înghețată. Stratul redus de zăpadă de la suprafață poate aluneca peste cel vechi sau peste solul înghețat, îndeosebi pe pantele înclinate, ducând la declanșarea unor avalanșe de mici dimensiuni. Odată cu încălzirea vremii, de duminică, zăpada se va topi și umezi suplimentar și se pot înregistra curgeri și avalanșe de topire de mici dimensiuni. În întreaga perioadă,

riscul va fi **redus (1)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC ÎNSEMNAT (3)** | **RISC REDUS (1)** |
| **MUNȚII BUCEGI** | **RISC ÎNSEMNAT (3)** | **RISC REDUS (1)** |
| **MUNȚII PARÂNG, ȘUREANU** | **RISC MODERAT (2)** | **RISC REDUS (1)** |
| **MUNȚII ȚARCU-GODEANU** | **RISC REDUS (1)** | **RISC REDUS (1)** |
| **MUNȚII RODNEI** | **RISC MODERAT (2)** | **RISC REDUS (1)** |
| **MUNȚII CĂLIMANI** | **RISC ÎNSEMNAT (3)** | **RISC REDUS (1)** |
| **MUNȚII BISTRIȚEI** | **RISC REDUS (1)** | **RISC REDUS (1)** |
| **MUNȚII CEAHLĂU** | **RISC MODERAT (2)** | **RISC REDUS (1)** |
| **MUNȚII VLĂDEASA, MUNTELE MARE, GILĂU** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe Marea Neagră**

**A.B.A. Dobrogea-Litoral, Autoritatea Navală Română, G.N.M.-C.J. Constanța și** **A.P.M.** **Constanța**revin cuinformații despre poluarea Mării Negre produsă în data de 10.04.2025, în jurul orei 03.30, în urma deversării a cca 100 l de motorină în Dana 70 a portului Constanța de către barja-tanc CASTOR (pavilion Bulgaria) în timpul operațiunilor de încărcare de la instalația Oil Terminal S.A. A fost oprită încărcarea, iar membrii echipajului și reprezentanții Oil Terminal au intervenit cu substanțe biodegradabile și au izolat cu un baraj antipoluare acvatoriul danelor 69-70. Personalul Oil Terminal a intervenit ulterior cu nava depoluantă de serviciu pentru colectarea produsului petrolier deversat.

**Căpitanul barjei-tanc Castor (cetățean bulgar) fost sancționat contravențional, în conformitate cu prevederile legale, cu suma de 40000 lei pentru poluarea apelor naționale navigabile cu hidrocarburi.**

Pe râurile interioare și pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 09.04.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**A.R.B.D.D. Tulcea** revine cu informații despre incendiul de vegetație semnalat în data de 09.04.2025, în jurul orei 14.00, în zona de nord-est a Lacului Puiuleț, pe raza Districtului Ecologic Sulina. Acesta a afectat o suprafață de cca 35 ha de stuf şi s-a stins de la sine în data de 10.04.2025, la ora 14:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**